HANA แนวโน้มธุรกิจ H2/61 ฟื้นตัว แนะซื้อเป้า 42 บาทแถมยีลด์สูง
HANA แนวโน้มธุรกิจ H2/61ฟื้นตัว แนะซื้อเป้า 42 บาทแถมยีลด์สูง
10 พ.ค. 2561

บล.ไอร่า ระบุในบทวิเคราะห์วันนี้(10 พ.ค.) ว่า บริษัท ฮานา ไมโครอิเล็คโทรนิคส จำกัด (มหาชน)หรือ HANA  คาดผลประกอบการ ไตรมาส 1/61 เป็นไตรมาสต่ำสุดของปี คาดกำไรจากการดำเนินงานปกติ อยู่ที่ 441 ล้านบาท(-30%เทียบช่วงเดียวกันของปีก่อน, -14% เทียบไตรมาสก่อนหน้า) และเมื่อรวมกำไรจากอัตราแลกเปลี่ยน 191 ล้านบาท ทำให้คาดกำไรสุทธิ 632 ล้านบาท (-23%เทียบช่วงเดียวกันของปีก่อน, +1%เทียบไตรมาสก่อนหน้า)
แนวโน้ม 2H/61 มีโอกาสฟื้นตัว ภายใต้ยอดขายกลุ่มโทรศัพท์มือถือและอุปกรณ์ช่วยฟัง ที่คาดกลับมาดีขึ้น และกลุ่มสินค้าใหม่ เช่น Tyre Tag และ Remote Control ที่มีการเติบโตที่ดี อย่างไรก็ตามกลุ่มยานยนต์ ซึ่งเป็นแรงขับเคลื่อนหลักของปี’61 คาดยังสามารถช่วยประคองผลประกอบการ 1H/61 ไว้ได้
ภายใต้เงินบาทที่คาดมีเสถียรภาพมากขึ้น คาดไม่กดดันอัตรากำไรขั้นต้นรุนแรงเช่นเดียวกับใน ไตรมาส1/61และคาดผลประกอบการดีขึ้นในงวด 2Q/61 พร้อมคาดกลับมาเติบโตได้ดีในงวด 3Q/61 เป็นโอกาส “ซื้อ” หลังประกาศผลประกอบการงวด ไตรมาส1/61ซึ่งคาดว่าจะเป็นจุดต่ำสุด และราคาหุ้นปัจจุบัน คาด Div.Yield สูงเกือบ 6.0% ราคาเป้าหมายที่ 42.00 บาท